മോഷ്ടാക്കള് കൂടി മുംബൈയില് ട്രെയിന് യാത്രക്കാര്ക്ക് ആറ് മാസത്തിനിടെ നഷ്ടമായത് 5.25 കോടി രൂപ മുംബൈ: കഴിഞ്ഞ ആറ് മാസത്തിനിടെ മുംബൈയിലെ ട്രെയിന് യാത്രയ്ക്കിടെ യാത്രക്കാര്ക്ക് നഷ്ടമായത് 5.25 കോടിയോളം മൂല്യമുള്ള വസ്തുക്കളെന്ന് റിപ്പോര്ട്ട്. മോഷണത്തിലൂടെയും മറ്റ് തട്ടിപ്പ് സംഘങ്ങളും വഴിയാണ് യാത്രക്കാരുടെ പണമോ വിലപിടിപ്പുള്ള വസ്തുക്കളോ നഷ്ടമായിരിക്കുന്നത്. ജനുവരി ഒന്ന് മുതല് ജൂണ് 30 വരെ റെയില്വേ പോലീസ് 2654 കേസുകളാണ് രജിസ്റ്റര് ചെയ്തിരിക്കുന്നത്. ഇതില് 2543 കേസുകള് മോഷണവുമായി ബന്ധപ്പെട്ടാണ് രജിസ്റ്റര് ചെയ്തിരിക്കുന്നത്. 907 കേസുകളില് പരിഹാരം കണ്ടെത്താന് സാധിച്ചിട്ടുണ്ട്. 1.58 കോടി വില വരുന്ന വസ്തുവകകളാണ് തിരികെ കണ്ടെത്തി ഉടമസ്ഥര്ക്ക് നല്കാന് സാധിച്ചിരിക്കുന്നത്. ട്രെയിന് യാത്രക്കാര്ക്കിടയില് കള്ളന്മാര് പെരുകിയതിന് പിന്നാലെയാണ് ബാഗുകള് മോഷണം പോകുന്നത് സംബന്ധിച്ച് റെയില്വേ പോലീസ് കേസ് രജിസ്റ്റര് ചെയ്യാന് ആരംഭിച്ചത്. കഴിഞ്ഞ രണ്ട് മാസത്തിനിടെ 303 കേസുകളാണ് ബാഗ് മോഷണവുമായി ബന്ധപ്പെട്ട് എടുത്തിരിക്കുന്നത്. ഇതില് 74 കേസുകളില് പരിഹാരം കണ്ടെത്താന് സാധിച്ചിട്ടുണ്ട്. നേരത്തെ ഇത്തരത്തിലുള്ള കേസുകളില് പോലീസ് തുടര് പരിശോധനകള് നടത്തിയിരുന്നില്ല. കോടിക്കണക്കിന് രൂപയുടെ നഷ്ടമാണ് യാത്രക്കാര്ക്ക് ഇതുവഴി സംഭവിച്ചിരുന്നത്. ബാഗുകള് കാണാതാകുന്ന സംഭവങ്ങളെല്ലാം മോഷണത്തിന്റെ പരിധിയില് പെടുത്തണമെന്ന് അടുത്തിടെ മുതിര്ന്ന പോലീസ് ഉദ്യോഗസ്ഥര് റെയില്വേ പോലീസിന് നിര്ദ്ദേശം നല്കിയിരുന്നു. മൊബൈല് മോഷണത്തിനും പ്രതിദിനം നിരവധി കേസുകളാണ് റെയില്വേ പോലീസ് രജിസ്റ്റര് ചെയ്യുന്നത്. മോഷ്ടാക്കള്ക്കെതിരെ റെയില്വേ പോലീസ് ശക്തമായി നടപടി സ്വീകരിക്കുന്നുണ്ടെന്നും, കള്ളന്മാരെ പിടിക്കാനും നഷ്ടപ്പെട്ട മൊബൈലുകള് വീണ്ടെടുക്കാനും പരമാവധി സാധിക്കുന്നുണ്ടെന്നും റെയില്വേ പോലീസ് കമ്മീഷണര് ഖുവൈസെര് ഖാലിദ് പറഞ്ഞു. മുന്പും ഇത്തരത്തിലുള്ള കേസുകള് രജിസ്റ്റര് ചെയ്യുമായിരുന്നെങ്കിലും യാതൊരു വിധ അന്വേഷണവും നടന്നിരുന്നില്ലെന്നും, ഇപ്പോള് കേസ് അന്വേഷിക്കുന്നുണ്ടെന്ന് ഉറപ്പാക്കുന്നുണ്ടെന്നും അദ്ദേഹം കൂട്ടിച്ചേര്ത്തു. മോഷണത്തിന് പുറമെ പഴ്സ്, ബാഗ്, മറ്റ് വസ്തുവകകള് തുടങ്ങിയ മറന്നു വയ്ക്കുന്ന സംഭവങ്ങളും ഇവിടെ പതിവാണ്. യാത്രക്കാര് തന്നെയാണ് ഇത് പലപ്പോഴും അധികൃതരെ ഏല്പ്പിക്കുന്നത്. ഈ സംഭവങ്ങളില് ഉടമസ്ഥരെ കണ്ടെത്തി ഇത് തിരികെ ഏല്പ്പിക്കാനുള്ള ശ്രമങ്ങളും അധികൃതര് നടത്താറുണ്ടെന്നും അദ്ദേഹം പറഞ്ഞു.